钦定古今图书集成/明伦汇编/官常典/第653卷
## 钦定古今图书集成/明伦汇编/官常典/第653卷

| 钦定古今图书集成 明伦汇编 第六百五十三卷 |

| |

钦定古今图书集成明伦汇编官常典

第六百五十三卷目录

县令部纪事二

官常典第六百五十三卷

《魏书河间公齐传》：齐子兰，兰子志，为洛阳令，不避强
御，与御史中尉李彪争路，俱入见，面陈得失。彪言：“‘‘御
史中尉避承华车盖，驻论道剑鼓，安有洛阳县令与
臣抗衡’？志言：神乡县主，普天之下，谁不编户，岂有俯
同众官避中尉’？高祖曰：‘洛阳我之丰沛，自应分路扬
镳，自今以后，可分路而行’。”及出，与彪折尺量道，各取
其半。

《杨机传》：“机延昌中行河阴县事，当官正色，不避权势，
明达政事，断狱以情，甚有声誉。平东将军、荆州刺史
杨大眼启为其府长史。”

《宋翻传》：“翻为河阴令，顺阳公主家奴为劫，摄而不送。
翻将兵围主宅，执主婿冯穆，步驱向县。时正炎暑，立
之日中，流汗霑地。县旧有大枷，时人号曰‘弥尾青。及
翻为县，主吏请焚之。翻曰：‘且置南墙下，以待豪家’。未
几，有内监杨小驹诣县请事，辞色不逊，命取尾青以
镇之。既免，入诉于世宗，世宗大怒，敕河南尹推治其’”
罪，翻具自陈状。诏曰：“卿故违朝法，岂不欲作威以买
名！”翻对：“造者非臣，买名者亦宜非臣。所以留者，非敢
施于百姓，欲待凶暴之徒如小驹者耳。”于是威振京
师。

《周书泉企传》：“企曾祖景言，魏建节将军，假宜阳郡守，
世袭本县令。企年十二，乡人皇平，陈合等三百馀人
诣州，请企为县令。州为申上。时吏部尚书郭祚以企
年少，未堪宰民，请别选遣，终此一限，令企代之。魏宣
武帝诏曰：‘企向成立，且为本乡所乐，何为舍此世袭，
更求一限’。”遂依所请。企虽童幼，而好学恬静，百姓安
“之。寻以母忧去职，县中父老复表请殷勤，诏许之。”
《魏书高谦之传》：“谦之，孝昌初行河阴县令。先是，有人
囊盛瓦砾，指作钱物，诈巿人马，因逃去。诏令追捕，必
得以闻。谦之乃伪枷一囚，立于马巿，宣言是前诈巿
马贼，今欲刑之。密遣腹心，察巿中私议者，有二人相
见忻然曰：‘无复忧矣’。执送按问，具伏盗”马，徒党悉获。
并出前后盗窃之处，资货甚多，远年失物之家，各来
得其本物。具以状奏。寻诏除宁远将军，正河阴令。在
县二年，损益治体，多为故事。弟道穆为御史，在公亦
有能名，世美其父子兄弟，并著当官之称。旧制，二县
令得面陈得失。时佞幸之辈，恶其有所发闻，遂共奏
罢。谦之乃上疏曰：“臣以无庸，谬宰神邑，实思奉法不
挠，称是官方，酬朝廷无赀之恩，尽人臣守器之节。但
豪家支属，戚里亲媾，缧绁所及，举目多是，皆有盗憎
之色，咸起怨上之心。县令轻弱，何能克济？先帝昔发
明诏，得使面陈所怀。臣亡父先臣崇之为洛阳令，常
得入奏是非，所以朝贵敛手，无敢干政。近日以来，此
制遂寝，致使神宰威轻，下情不达。今二圣远遵尧舜，
宪章高祖。愚臣望策其驽蹇，少立功名。乞新旧典，更
明往制，庶奸豪知禁，颇自屏心。”诏曰：“此启深会朕意，
付外量闻。”

《水经注》：汝南城南里馀有神庙，世谓之张明府祠，水
旱之不节则祷之。庙前有石碑，文字紊碎，不可复寻，
碑侧有小石函。按《桂阳先贤画赞》：“临武张熹，字季智，
为平舆令。时天下大旱，熹祷雨未获应，熹乃积柴自
焚。主簿崇、小史张化从熹焚焉。俟火既燎，天灵感应，
即澍雨。”此熹自焚处也。

《周书辛庆之传》：“庆之族子昂，行成都令。昂到县，即与
诸生祭文翁学堂，因共欢宴，谓诸生曰：‘子孝臣忠，师
严友信，立身之要，如斯而已。若不事斯语，何以成名？
各宜自勉，克成令誉’。”昂言切理至，诸生等并深感悟，
归而告其父曰：“辛君教诫如此，不可违之。”于是井邑
肃然，咸从其化。

《唐书张允济传》：“允济仕隋，为武阳令，以爱利为行。元
武，民以牸牛依妇家者久之，孳十馀犊，将归而妇家
不与牛，民诉县，县不能决，乃诣允济。允济曰：‘若自有
令，吾何与为’？民泣诉其抑，允济因令左右缚民蒙其
首，过妇家云：捕盗牛者命尽出民家牛质所来。妇家
不知，遽曰：‘此婿家牛，我无豫’。即遣左右撤蒙，曰：‘可以
此牛还婿’。”妇家叩头服罪，元武吏大惭。允济过道旁，
有姥庐，守所莳葱，因教曰：“第还舍，脱有盗，当告令姥
谢归。”俄大亡葱，允济召十里内男女尽至，物色验之，
果得盗者。有行人夜发，遗袍道中，行十馀里乃寤人
曰：“吾境未尝拾遗，可还取之。”既而得袍，举政尤异《程务挺传》：务挺父名振，隋大业末仕窦建德，为普乐
令，盗不迹境。俄弃贼自归，高祖诏授永宁令，使率兵
经略河北。即夜袭邺县，俘男女千馀人以归。去数舍，
阅妇人方乳者九十馀人，还之，邺人感其仁。

《杨玚传》：“玚始为麟游令，时窦怀贞大营金仙、玉真二
观，檄取畿内尝负逆人赀者，暴敛之以佐费，玚拒不
应。怀贞怒曰：‘县令而拒大夫命乎？玚曰：‘所论者民冤
抑也，位高下乎何取’’？”怀贞壮其对，为止。初，韦后表民
二十二为丁限，及败，有司追趣其课，玚执不可曰：“韦
氏当国，擅擢士大夫，赦罪人皆不改，奚独取已宽之
人。重敛其租，非所以保下之宜。”遂止不课。由是名显
当世。

《隋唐嘉话》：杨汴州德干，高宗朝为万年令。有宦官恃
贵宠，放鹞不避人禾稼，德干擒而杖之二十，悉拔去
鹞头。宦者涕泣袒背，以示于帝，帝曰：“你情知此汉狞，
何须犯他百姓？”竟不之问。

《大唐新语》：李令质为万年令。有富人同行盗，系而按
之。驸马韦擢策马入县救盗者，令质不从，擢乃谮之
于中宗。中宗怒，临轩召见，举朝为之恐惧。令质奏曰：
“臣必以韦擢为盗，非亲非故，故当以货求耳。臣岂不
惧擢之势，但申陛下法，死无所恨。”中宗怒解，乃释之。
朝列贺之曰：“设以获谴，流于岭南，亦为幸也。”

《唐书薛仁贵传》：仁贵子讷，迁蓝田令。富人倪氏讼息
钱于肃政台，中丞来俊臣受赇，发义仓粟数千斛偿
之。讷曰：“义仓本备水旱，安可绝众人之仰，私一家报？”
上不与。会俊臣得罪，亦止。

《韦思谦传》：“思谦子嗣立，嗣立子济，开元初调鄄城令。
或言吏部选县令非其人，既众谢，有诏问所以安人
者，对凡二百人，惟济居第一，不能对者，悉免官。于是
擢济醴泉令。”

《韦思谦传》：“思谦子嗣立，嗣立子恒，开元初为砀山令，
政宽惠，吏民爱之。天子东巡，州县供张，皆鞭扑趣办，
恒不立威而事给。御史中丞宇文融荐恒有经济才，
让以其位，擢殿中侍御史。”

《崔隐甫传》：隐甫迁洛阳令，梨园弟子胡鶵善笛，有宠，
尝负罪匿禁中，帝以他事召隐甫，从容指曰：“就卿丐
此人。”对曰：“陛下轻臣而重乐工，请解官。”再拜出，帝遽
谢，与胡鶵，隐甫杀之，诏贳死不及矣，赐隐甫百缣。
《薛播传》：播迁武功万年令。温敏而裕，与人交有常。李
栖筠、常衮、崔祐甫并器之。

《裴耀卿传》：“耀卿迁长安令。旧有配户和巿法，人厌苦。
耀卿一切责豪门坐贾，预给以直，绝僦欺之弊。及去，
人思之。”

《集异记》：开元中，士人韦知微者，选授越州萧山县令。
县多山魈，变幻百端，无敢犯者，而前后官吏事之如
神，然终遭其害。知微既至，则究其窟宅，广备薪采，伺
候集聚，因环薪纵火，众持兵刃，焚杀殆尽，而邑中累
月踪迹枉绝。忽一日晨朝，有客诣县门，车马风尘，仆
驭憔悴，投刺请谒曰：“兰陵萧慥。”知微初不疑虑，即延
入上座，谈论笑谑，敏辩无双。知微甚加顾重，因授馆
休焉。客乃谓知微曰：“仆途经峡中，收得猴雏，智能可
玩，敬以奉贶。”乃出怀中小合开之，而有狝猴，大才如
栗，跳踯宛转，识解人情。知微奇之，因携入，夸异于宅
内。狝猴于是腾跃踊骇，化为虎焉。扃闭不及，兵杖靡
加。知微阖门皆为啖噬，孑遗无有矣。

《开元天宝遗事》：“李元纮开元初为好畤令，赋役平允，
不严而治，大有政声。迁润州司马。发离百里，士民号
泣遮路，乌鹊之类，飞拥行车，有诏褒美之。”

周象者，好畋猎，后为汾阳令，忽梦一乳虎相逼，惊而
睡觉，因兹染疾。后有僧海宁者，因过象门，谓邻叟曰：
“此居有妖气，久则不可救也。”邻叟遂闻于象，象召僧
令视之，僧曰：“当与君禳之。”遂择日设坛，持剑禹步诵
咒，自大门而入，至于寝所，绕患人数遍而叱之。忽于
床下作一虎声，家人悉惊奔散，周象亦不觉投床下，
“伏死于地。僧以水噀之，须臾如故。”

李杲迁洛阳令，严刑峻法，民吏畏服。县之积弊，杲尽
革之，逾月之中，县务清简。时有进士刘兼，赴举上都，
舍于村邸。至夜中，闻户外街衢中有数人相语曰：“李
令今古正人也。吾辈见其行事威猛，令人破胆。此中
不可久居，宜迁于他邑，可求血食也。”兼讶其事，遂启
门视之，寂无影响，方知乃邑之妖神也。兼遂书赞一
首于村邸之壁云：“狡吏畏威，县妖破胆。好录政声，闻
于御览。”后明皇旌其能，赐金百两及章服焉。

《唐书元德秀传》：德秀为鲁山令，前此堕车伤足，不能
趋拜，太守待以客礼。有盗系狱，会虎为暴，盗请格虎
自赎，许之。吏白：“彼诡计，且亡去，无乃为累乎？德秀曰：
‘许之矣，不可负约。即有累，吾当坐，不及馀人’。”明日盗
尸虎还，举县嗟叹。元宗在东都，酺五凤楼下，命三百
里县令、刺史各以声乐集，是时颇言帝且第胜负加
赏，黜河内太守。辇优伎数百，被锦绣，或作犀象，瓌谲
光丽。德秀惟乐工数十人，联袂歌《于𫇭于》，《于𫇭于》者德秀所为歌也。帝闻异之，叹曰：“贤人之言哉！”谓宰相
曰：“河内人其涂炭乎！”乃黜太守，德秀益知名。

《元德秀传》：“德秀弟子李崿，擢制科，迁南华令。大水，他
县饥，人至相属，崿为具”鬻。及去，糗粮送之，吏为立
碑。

《张巡传》：巡为清河令，治绩最而负节义。或以困厄归
者，倾赀振护无吝。秩满还都，于是杨国忠方专国，权
势可炙。或劝一见且显用。答曰：“是必为国怪祥，朝宦
不可为也。”更调真源令。土多豪猾，大吏华南金树威
恣肆，邑中语曰：“南金口，明府手。”巡下车，以法诛之，赦
馀党，莫不改行迁善政简约，民甚宜之。

《崔衍传》：“衍调清源令，劝民力田，怀附流亡。观察使马
燧表其能，徙美原。”

《蒋钦绪传》：钦绪子沇，乾元中历陆浑、盩厔、咸阳、高陵
四县令，美政流行，长老纪焉。郭子仪军出其县，敕麾
下曰：“蒋沇贤令，供亿当有素，得蔬饭足矣，毋挠其清
也。”迁长安令。

《嘉话录》：相国李司徒勉为开封知县尉，捕贼，时有不
良试公之宽猛，乃潜纳人贿，俾公知之。公召告吏卒
曰：“有纳其贿者，我皆知之，任公等自陈首，不可过三
日，过则舁榇相见。”其纳贿不良，故逾限，而欣然自赍。
其榇至，公令取石灰棘刺置于榇中，令不良入，命取
钉钉之，送汴河讫，乃请见廉使，使叹赏久之。

《唐书薛玨传》：“玨迁乾陵台令，岁中以清白闻，课第一，
改昭应令。人请立石纪德，玨固让。”

《柳子华传》：子华为昭应令，检校金部郎中，修宫使设
棘围于巿，徇邑中曰：“民有得华清宫瓦石材用，投围
中逾三日不还者，死不终日已山积矣。”营办略足。宰
相元载有别墅，以奴主务，自称郎将，怙势纵暴，租赋
未尝入官。子华因奴入谒，收付狱，劾发宿罪，杖杀之，
一邑震伏，载不敢怨，遣吏厚谢。

《柳浑传》：浑贞元三年以本官同中书门下平章事，仍
判门下省。帝尝亲择吏宰畿邑而政有状，召宰相语，
皆贺帝得人。浑独不贺曰：“此特京兆尹职耳，陛下当
择臣辈以辅圣德，臣当选京兆尹承大化，尹当求令
长亲细事。代尹择令，非陛下所宜。”帝然之。

《唐国史补》：“李逊为衢州刺史，以侯高试守县令。高策
杖入府，以议百姓，亦近代所难也。”

《因话录》：德宗躬亲庶政，中外除授，无不留神。余伯父
自监察里行浙东观察判官，特授高陵县令，裴尚书
武亦自鄜坊监察宰栎阳，二人同制。后数日，因游苑
中，有执役者，上问何处人，云：是高陵百姓。上曰：“汝是
高陵人也。我近为汝拣得一好长官，知否？”

《唐书罗立言传》：“立言改阳武令，以治剧迁河阴。立言
始筑城郭，地所当者皆富豪大贾所占，下令使自筑
其处，吏籍其阔狭，号于众曰：‘有不如约，为我更完’。民
惮其严，数旬毕，民无田者不知有役。”

《薛戎传》：“戎迁河南令。吐突承璀讨镇州，所过吏迎廷
畏，不及治道前驱惟戎境内按故无所治。迓留府卒
犯令者，缚置狱，留守怒，遣将略出之，不与。累迁浙东
观察使。”

《李频传》：“频迁武功令。于是畿民多籍神策军，吏以其
横类假借，不敢绳以法。频至，有神策士尚君庆，逋赋
六年不送，睅然出入闾里，频密擿比伍与竞。君庆叩
县廷质，频即械送狱，尽条宿恶，请于尹杀之。督所负
无少贷。豪猾大惊，屏息奉法，县大治。有六门堰者，𫷷
废百五十年。方岁饥，频发官廥庸民，浚渠按故道，厮”
水溉田，谷以大稔。懿宗嘉之，赐绯衣、银鱼。俄擢侍御
史。

《玉泉子》李据，宰相绛之侄，生长纨绮，曾宰字于渑池，
皆以门荫也。不知书，因节岁索鱼不得，怒追渔师云：
“缘獭暴不敢打鱼。”判云：“俯临新岁，猛兽惊人，鱼网至
宽，疏而不漏。”后又祗承人请假，状后判云：“白日黄昏
须到，夜即平明放归。”祗承人并不敢去。又判决祗承
人云：“如此痴顽，岂合吃杖五下。”或语据曰：“岂合吃杖，
不合吃杖也？”李曰：“公何不会？岂是助语共之乎者也，
何别哉？”

《大唐新语》：“崔皎为长安令，邠王守礼部曲数辈盗马，
承前以上长令不敢按问。奴辈愈甚，府县莫敢言者。
皎设法擒捕，群奴潜匿王家，皎命就擒之，王惧，尽缢
杀，悬于街树，境内肃然。出为怀州刺史，历任内外，咸
有声称也。”

《唐语林》：“李封为延陵令，吏人有罪，不加杖罚，但令裹
碧头巾以辱之。随所犯轻重，以日数为等级，日满乃
释。吴人著此服，出入州乡，以为大耻，皆相劝励，无敢
犯。赋税常先诸县，既去官，竟不捶一人。”

《南唐近事》：王鲁为当涂宰，颇以资产为务。会部民连
状，诉主簿贪贿于县尹，鲁乃判曰：“汝虽打草，吾已蛇
惊。”为好事者口实焉。

邓亚文，高安乡野之人也。烈祖时自尚书郎拜青阳
令，升厅就案而食，自谓尊显弥极。还语儿子辈云：“当思为学，自致烟霄，吾为百里之长。声鼓吃饭，脑后接
笔，此吾稽古之力也。”

《齐东野语》：五代有石昂者，读书好学，不求仕进。节度
使符习高其行，召为临淄令。习入朝，监军杨彦朗知
留后，昂以公事上谒，赞者以彦朗家讳石，遂更其姓
曰右昂。昂趋于庭，责彦朗曰：“内侍奈何以私害公？昂
姓石，非右也。”彦朗乃怒，昂即解官去。

《辽史王鼎传》：鼎清宁五年改漆水县令，宰县时，憩于
庭，俄有暴风，举卧榻空中，鼎无惧色，但觉枕榻俱高，
乃曰：“吾中朝端士，邪无干正，可徐置之。”须臾，榻复故
处，风遂止。

《宋史吴中复传》：中复父仲举，仕李煜为池阳令。曹彬
平江南，仲举尝杀彬所招使者，城陷，彬执之。仲举曰：
“世禄李氏，国亡而死，职也。”彬义而不杀。

《东轩笔录》：“侯叔献为汜县，有迯田及户绝没官田最
多。虽累经检估，或云定价不均。内有一李诚庄，方圆
十里，河贯其中，尤为膏腴。府佃户百家，岁纳租课，亦
皆奥族矣。前已估及一万五千贯，未有人承买者。贾
魏公当国，欲添为二万贯卖之。遂命陈道古衔命计
会本县令佐，视田美恶而增损其价。道古至汜，阅视”
诸田，而议增李田之直。叔献曰：“李田本以价高，故无
人承买，今又增五千贯，何也？”坚持不可。道古雅知叔
献不可欺，因以其事语之。叔献叹曰：“郎中知此田本
末乎？”李诚者，太祖时为邑酒务专知官，以汴水溢，不
能救护官物，遂估所损物直计五千贯，勒诚偿之。是
时，朝廷出度支使钱，俵民间预买箭“秆、雕翎弓弩之
材。未几，李重进叛，王师征淮南，而预买翎秆未集，太
祖大怒，应欠负官钱者田产并令籍没。诚非预买之
人，而当时官吏畏惧，不敢开拆，故此田亦在籍没。今
诚有子孙见居邑中，相国纵未能恤其无辜，而以田
给之，莫若损五千贯，俾诚孙买之为便。”道古大惊曰：
“始实不知，但受命而来。审如是，君言为当，而吾亦有
以报相国矣。”即损五千贯而去。叔献乃召诚孙，俾买
其田。孙曰：“实荷公惠，奈甚贫何？”叔献曰：“吾有策矣。”即
召见佃百户，谕之曰：“汝辈本皆下户，因佃李庄之利，
今皆建大第高廪，更为豪民。今李孙欲买田而患无
力，若使他买之，必遣汝辈矣。汝辈必毁宅撤廪，离业
而去，不免流离失职，何若醵钱借与诚孙，俾得此田，
而汝辈常为佃户，不失居业，而两获所利耶？”皆拜曰：
“愿如公言。”由是诚孙卒得此田矣。叔献之为尉，与管
界巡检者相善。县多盗贼，巡检每与叔献约，闻盗起
当急相报。一旦，有强盗十六人经其邑，叔献尽擒之。
既而叹曰：“巡检岂以我为负约耶？机会之速不及报，
然不可夺其功也。”于是尽推捕盗之劳于其下，而竟
不受赏。当其获盗时，叔献躬押至开封府，府尹李绚
谓曰：“子之才能，吾深知之，子可一见本官、推官、判官，
吾当率以同状荐子也。”叔献辞曰：“本以公事至府，事
毕归邑，若投谒以求荐，非我志也。”竟不见推官、判官
而去。

《该闻录》：开宝中神泉县令张某者，新到官，外以廉洁
自矜，内则贪黩自奉，其例甚多。一日，自榜县门云：“某
月某日是知县生日，告示门内与给事诸色人不得
辄有献送。”有一曹吏与众议曰：“宰君明言生辰日，意
令我辈知也，言不得献送是也。”众曰：“然。”至日各持缣
献之，命曰“续寿衣。”宰一无所拒，感领而已，复告之曰：
“后月某日是县君生日，更莫将来。”无不唾者。得之于
神泉进士黄凤。时王嵒以《鹭鸶》诗讽之云：“飞来疑是
鹤，下处却寻鱼。”最为中的。

《宋史张士逊传》：士逊，淳化中举进士，迁射洪令。转运
使移檄士逊治郪，民遮马首不得去，因听还射洪安
抚使至梓州，问属吏能否，知州张雍曰：“射洪令第一
也。”

《比事摘录》：张咏为崇阳令，尝坐城门下，见里人有负
菜而归者，问何从得之，曰：“买之巿。”咏怒曰：“汝居田里，
不自种而食，何惰耶？”笞而遣之。此等小事，史何足书？
然百姓因此知上之教，勤于农殖，家给人足矣。
《宋史王旭传》：旭知缑氏县时，官邻邑者多贪猥，民有
“永宁三䦆，缑氏一镰”之谣。又知雍丘县，真宗尹京时
素闻其能，及践阼，三迁至殿中丞。

《乐黄目传》：“黄目知浚仪县，俄上言曰：伏以从政之原，
州县为急，亲民之任，牧宰居先。今朝官以数任除知
州簿尉，以两任入县令，虽功过易见，而能否难明。伏
见唐开元二年，选群官有宏才通识堪致理化者，授
刺史都督，又引新授县令于宣政殿，试理人策一道，
惟鄄城令袁济及格擢授醴泉令，馀二百人且令赴
任，十馀人并放令习学。臣欲望自今审官院差知州，
铨曹注县令，候各及三二十人，一次引见于御前。试
时务策一道。察言观行，取其才识明于吏治，达于教
化者充选。其有不分曲直，罔辨是非者，或黜之釐务，
或退守旧资。如此则官得其人，事无不治。”上颇嘉其
好古《燕肃传》：“肃知临邛县，县民尝苦”吏追扰，肃削木为牍，
民讼有连逮者，书其姓名，使自召之，皆如期至。
《蒋堂传》：堂知临川县，县富人李甲多为不法，前令莫
能制，堂戒谕不悛，白州以兵索其家，得僭乘舆物，置
于死。

《郎简传》：“简知福清令，县有石塘陂，岁久湮塞，募民浚
筑，溉废田百馀顷，邑人为立生祠。”

《张若谷传》：“若谷知濛阳县，三司言，广宁监岁铸缗钱
四十万，其主监宜择人。”乃以命若谷。岁馀所铸赢三
十万缗，擢知处州。

《石扬休传》：“扬休知中牟县，县当国西门，衣冠往来之
冲也，地瘠民贫，赋役烦重，富人隶太常为乐工，侥幸
免役者，凡六十馀家，扬休请悉罢之。”

《渑水燕谈录》：莱公初及第，知归州巴东县，手植双柏
于庭，至今民爱之，以比甘棠，谓之“莱公柏焉。”

《宋史鲁宗道传》：“宗道调海盐令，县东南旧有港，导海
水至邑下，岁久湮塞。宗道发乡丁疏治之，人号鲁公
浦。”

《孔道辅传》：道辅知仙源县，主孔子祠事。孔氏故多放
纵者，道辅一绳以法。上言庙制卑陋，请加修崇，诏可。
《胡顺之传》：顺之知休宁县，民有汪姓者豪横，县不能
制，岁租赋常不入，适以讼逮捕，不肯出。顺之曰：“令不
行何以为政。”命积薪环而焚之，豪大骇，少长趋出，叩
头伏辜，推其长械送州，致之法。

《张逸传》：“逸知长水县时，王嗣宗留守西京，厚遇之。及
徙青神县，贫不自给，嗣宗假奉半年，使办装。既至县，
兴学校，教生徒。后邑人陈希亮、杨异相继登科，逸改
其居曰桂枝里。县东南有松柏滩，夏秋暴涨，多覆舟。
逸祷江神，不逾月，滩为徙五里。时人异之。”

《李若谷传》：“若谷知宜兴县，官巿湖洑茶，岁约户税为
多少，率取足贫下。若谷始置籍备勾检。茶恶者旧没
官，若谷使归之民，许转贸以偿其数。”

《韩亿传》：“亿知永城县，有治声。他邑讼不决者，郡守皇
甫选辄属亿治之。”

《崔立传》：“立，知安丰县，大水坏期斯塘，立躬督缮治，逾
月而成。”

《岳阳风土记》：王文正公尝宰平江令，宅旧为山魈所
据，前令不复敢居。一日，吏或梦见其告者曰：“宰相至，
吾当避之。”如有影响，相率而去。已而文正下车，处正
寝，无复惊动，前知公之贵也，治有异政，邑人为立生
祠，至今尚存。

《东轩笔录》：有范延贵者，为殿直，押兵过金陵，张忠定
公见为守，因问曰：“天使沿路来，还曾见好官员否？”延
贵曰：“昨过袁州萍乡县，邑宰张希颜者，虽不识之，知
其好官员也。”忠定曰：“何以言之？”延贵曰：“自入萍乡县
境，驿传桥道皆完葺，田莱垦辟，野无惰农。及至邑，则
廛肆无赌博，巿易不敢諠争。夜宿邸中，闻更鼓分明，
以是知其必善政也。”忠定大笑曰：“希颜固善矣，天使
亦好官员也。”即日同荐于朝。希颜后为发运使，延贵
亦阁门祗候，皆号能吏也。

鞠咏为进士，以文受知于王公化基。及王公知杭州，
咏擢第，释褐为大理评事，知杭州仁和县。将之官，先
以书及所作诗寄王公，以谢平昔奖进，今复为吏，得
以文字相乐之意。王公不答。及至任，略不加礼，课其
职事甚急。鞠大失望，于是不复冀其相知而专修吏
干矣。其后王公入为参知政事，首以咏荐人。或问其
故，答曰：“鞠咏之才，不患不达，所忧者气俊而骄，我故
抑之，以成其德耳。”鞠闻之，始以王公为真相知也。
《宋史周尧卿传》：尧卿知高安、宁化二县，提点刑狱杨
纮入境，有被刑而耘苗者，纮就询其故，对曰：“贫以利
故，为人直其枉，令不我欺而我欺之，我又何怨。”纮至
县，以所闻荐之。

《墨客挥犀》：蒋堂侍郎为淮南转运使日，属县例致贺
冬至书，皆投书即还。有一县令，投书人独不肯去，须
索回书。左右谕之，皆不听，以至呵逐亦不去。曰：“宁得
罪，不得书，不敢回邑。”时苏子美在坐，颇骇怪，曰：“皂隶
如此野狠，其令可知。”蒋曰：“不然，此必健者，能使人不
敢慢其命如此。”乃为一简答之，方去。子美归吴中月
馀，得《蒋书》，曰：“县令果健者。”遂延誉。后卒为名臣。或云
天章阁待制杜杞也。

《宋史陈希亮传》：“希亮，天圣八年进士，知长沙县。有僧
海印国师，出入章献皇后家，与诸贵人交迩，恃势据
民地，人莫敢正视。希亮捕治寘诸法，一县大耸。郴州
竹场有伪为券给输户送官者，事觉，输户当死，希亮
察其非辜，出之，已而果得其造伪者。再迁殿中丞，徙
知鄠县。老吏曹腆侮法，以希亮年少易之。希亮视事”，
首得其罪，腆叩头出血愿自新，希亮戒而舍之，卒为
善吏巫觋，岁敛民财祭鬼，谓之“春斋”，否则有火灾。民
讹言有绯衣三老人行火，希亮禁之，民不敢犯，火亦
不作。毁淫祠数百区，勒巫为农者七十馀家。及罢去，
父老送之出境，泣曰：“公去，我绯衣老人复出矣《墨客挥犀》：张宗永，华州人，倜傥不羁，善为诗。宝元中，
以职官知建安县。时郑州陈相尹京兆，宗永尝以事
失公意。公有别业在鄠社县间，宗永知公好绝句诗，
乘闲诣之，于舍壁大书二韵云：“乔松翠竹绝纤埃，门
对南山尽日开。应是主人贪报国，功成名遂不归来。”
庄督录以闻，公览而善之，待之如初。宗永尝有诗云：
“大书文字堤防老，剩买峰峦准备闲。”嘉句甚多，往往
脍炙人口。

《宋史林概传》：“概知长兴县，岁大饥，富人闭籴以邀价，
概出奉粟庭下，诱土豪输数千石以饲饥者。”

《王存传》：“存擢上虞令。豪姓杀人，久莫敢间。存至，按以
州吏受赇豪赂他官变其狱，存反为罢去。久之，除密
州推官。”

《司马池传》：“池知光山县，禁中营造，诏诸州调竹木，州
符期三日毕输。池以土不产大竹，转巿蕲、黄，非三日
可致，乃更与民自为期，约过不输者罪之，既而输竹
先诸县。”

《杜杞传》：“杞知建阳县，强敏有才。闽俗老而生子辄不
举。杞使五保相察，犯者得重罪。”

《姚仲孙传》：“仲孙知建昌县。初，建昌运茶抵南康，或露
积于道间，为霖潦所败，主吏至破产不能偿。仲孙为
券，吏民输山木，即高阜为仓，邑人利之。”

《李京传》：“京知魏县，奉法严正，吏不便，欲以苛刻中京，
遂相率遁去。监司果议以苛刻斥京，知府任布曰：‘如
此适堕吏计中’。”京赖以免，徙永昌县。

《范师道传》：“师道知广德县，县有张王庙，民岁祠神，杀
牛数千，师道禁绝之。”

《范正辞传》：“正辞子讽，知平阴县。会河决王陵埽，水去
而土肥，失阡陌，田讼不能决。讽分别疆畔，著为券，民
持去不复争。讽辨数激昂，喜为名声，然亦操持在己，
吏不敢欺。为县存视贫弱，至豪猾大家峻法治之。”
《方偕传》：“偕知建安县，县产茶，每岁先社日，调民数千
鼓噪山旁，以达阳气，偕以为害农，奏罢之。”

《曾公亮传》：“公亮知会稽县，民田镜湖旁，每患湖溢，公
亮立斗门，泄水入曹娥江，民受其利。”

《种世衡传》：世衡知泾阳县，里胥王知谦以奸利事败，
法当徙，遁去。比郊，赦辄出，世衡曰：“送府则会赦。”杖其
脊而请罪于府，知府李谘奏释之。

《包拯传》：“拯知天长县，有盗割人牛舌者，主来诉。拯曰：
第归，杀而鬻之。”寻复有来告私杀牛者，拯曰：“‘何为割
牛舌而又告之’？盗惊服。”

《吴中复传》：“中复，知峨眉县，边夷民事，淫祠太盛，中复
悉废之。廉于居官，代还，不载一物。”

《马仲甫传》：“仲甫知登封县，轘辕道险厄，遂佣民凿平
为坦途。人便其行，为刻石颂美。”

《李参传》：“参知盐山县，岁饥，谕富室出粟，平其直予民，
不能籴者，给以糟籺，所活数万。”

《许遵传》：“遵知长兴县，水灾，民多流徙，遵募民出米振
济，竟以无患。益兴水利，溉田甚博，邑人便利，立石纪
之。”

《李师中传》：“师中知洛川县，民有罪妨其农时者必遣
归，令农隙自诣吏，令当下者榜于民，或召父老谕之，
租税皆先期而集。民负官茶直十万缗，追系甚众，师
中为脱桎梏，语之曰：‘公钱无不偿之理，宽与汝期可
乎’？皆感泣听命。乃令乡置一匮，籍其名，许日输所负，
一钱以上，辄投之书簿而去。比终岁，逋者尽足，官移”
诸郡粟于边，已而反之。盛冬大雪，劳且费，至贱售予
兼并家。师中令过县，愿输者听。躬坐庾门，执契以须，
数日得万斛，使下其法于他县。尝出乡亭，见戎人杂
耕，皆兵兴时入中国，人藉其力，往往结为婚姻，久而
不归。师中言：“若辈不可杂处”，言之。经略使并索旁郡
者，徙诸绝塞。

《李昌龄传》：“昌龄从子纮知歙县。地产黄金，民输以代
赋。后金竭，责其赋如故。纮奏罢之。”

《渑水燕谈录》：“丹阳顾方，笃行君子也。皇祐末登进士
第，再调明州象山县令。视事之初，召邑中父老询问
民间利害及境内士民之善恶者，劝使勿怠，戒使自
修。又建学舍，率其子弟之秀者教之，暇日亲为讲说，
掖诱使进于善。逾年民大化服。俄而病，邑民相率出
钱诣塔庙祈祷者数千百人，为脔股者十三人。方竟”
不起。百里之内，号泣思慕，如失父母。与立祠，以岁时
祀。丹阳钱君倚、毗陵胡完夫皆为《方记》其事而刻石
祠中。士大夫诗颂，不可胜记。

《宋史苏颂传》：“颂知江宁县时，建业承李氏后，税赋图
籍，一皆无艺，每发敛高下出吏手。颂因治讯他事，互
问民邻里丁产，识其详。及定户籍，民或自占不悉，颂
警之曰：‘汝有某丁某产，何不言’？民骇惧，皆不敢隐。遂
划剔夙蠹，成赋一邑，简而易行。诸令视以为法，至领
其民拜庭下以谢。凡民有忿争，颂喻以乡党宜相亲”
善，若以小忿而失欢心，一旦缓急，将何赖焉？民往往
谢去，或半途思其言而止。时监司王鼎、王绰、杨纮于部吏少许可，及观颂施设，则曰：“非吾所及也。”

《家世旧》事少师治醴泉，爱惠及人至深。其后诸房子
弟既多，不无侵损于邑人，而邑人敬爱之不衰。有争
忿者，及门则止，俟过而复争。小儿持盘卖果，为族中
群儿夺取，啼而不敢较。嘉祐初，颐过邑，去少师时八
十年矣。驴足病，呼医治之，问知姓程，辞钱不受。昔时
村妇多持香茶祈蚕于冢，因掏取其土以乞灵，后禁
止之。

《宋史刘摰传》：摰嘉祐中历冀州南宫令。县比不得人，
俗化凋敝，其赋甚重，输绢匹折税钱五百，绵两折钱
三十，民多破产。摰援例旁郡，条请裁以中价，转运使
怒，将劾之。摰固请曰：“独一州六邑被此苦，决非法意，
但朝廷不知耳。”遂告于朝。三司使包拯奏从其议，自
是绢为钱千三百，绵七十有六，民欢呼至泣下，曰：“刘
长官活我！”是时摰与信都令李冲、清河令黄莘皆以
治行闻，人称为“河朔三令。”

《苏州府志》：“郭附，嘉祐八年进士，知洪州新建县。俗健
讼，好持吏短长。附至，问民疾苦，皆以鸷兽暴横为言。
乃檄旁县尉并力，仍以厚赏啖壮士。不阅月，得兽数
十，尸诸庭，乃号于众曰：‘有悍不率教如此兽者皆杀
之，无一人敢犯令者’。”

《宋史侯可传》：可知巴州化城县。巴俗尚鬼而废医，唯
巫言是用。娶妇必责财，贫人女至老不得嫁。可为约
束，立制度，违者有罪，几变其习。再知泾阳县，说渭源
羌酋输地八千顷，因城熟羊以抚之，韩琦上其功。
《赵尚宽传》：尚宽知平阳县，邻邑有大囚十数，破械夜
逸，杀居民。将犯境，尚宽趣尉出捕曰：“盗谓我不能来，
方怠惰，易取也，宜亟往，毋使得散漫，且为害。”尉既出，
又遣徼巡兵蹑其后，悉获之。

《懒真子》：“蔡持正父名黄裳，乃泉州人。清正恬退，以故
老于铨曹，常为建阳令。及替，囊无建阳一物，至今父
老能道之。”

《宋史王猎传》：“猎为林虑令，县依山，俗以蒐田为生，不
知学。猎立孔子庙，择秀民诲之。汉杜乔墓在境中，往
奠谒，建祠其旁。居官无丝发扰，吏民爱信，共目为清
长官。”

《张掞传》：掞知益都县，当督赋税，置里胥弗用，而民皆
以时入。石介献《息民论》，请以益都为天下法。

《吕大防传》：“大防调永寿令。县无井，远汲于涧。大防行
近境，得二泉，欲导而入县。地势高下，众疑无成理，大
防用《考工》水地置泉之法以准之，不旬日，果疏为渠，
民赖之，号曰‘吕公泉’。迁著作佐郎，知青城县。故时，圭
田粟入以大斗而出以公斗，获利三倍，民虽病不敢
诉。大防始均出纳以平其直。事转闻，诏立法禁，命一”
路悉输租于官，概给之。青城外控文川，与敌相接，大
防据要置逻，密为之防，禁山之樵采，以严障蔽。韩绛
镇蜀，称其“有王佐才。”

《赵瞻传》：“瞻移万泉令，捐圭田修学宫，士自远而至。改
知夏县，作八监堂，书古贤令长治迹以自监。”又以秘
书丞知永昌县，筑六堰灌田，岁省科敛数十万，水讼
咸息，民以比召杜。

《马默传》：“默知须城县，县为郓治所，郓吏犯法不可捕，
默趋府取而杖之，客次，阖府皆惊。曹佾守郓，心不善
也，默亦不为屈。后守张方平素贵，掾属来前，多闭目
不与语。见默白事，忽开目熟视久之，尽行其言，自是
委以事。”

《李迪传》：“迪子肃之，以迪荫，监大名府军资库。大河溢，
府檄修冠氏堤，工就弗扰，民悦之，请为宰。邑多盗，时
出害人，肃之令比户置鼓，有盗辄击鼓，远近皆应，盗
为之衰止。”

《唐英传》：“英调谷城令，县圃岁畦姜，贷种与民，还其陈，
复配卖取息，铨曹指为富县。英至，空其圃，植千株柳，
作柳亭其中，闻者咨羡。”

《俞汝尚传》：“汝尚知导江县，新繁令卒，使者使承其乏，
将资以公田，辞不许，至则悉以周旧令之家。”

《陈襄传》：“襄举进士，调浦城主簿，摄令事。县多世族，以
请托胁持为常，令不能制。襄欲稍革其俗，每听讼，必
使数吏环立于前，私谒者不得发，老奸束手。民有失
物者，贼曹捕偷儿至数辈，相撑拄，襄语之曰：‘某庙钟
能辨盗，犯者扪之辄有声，馀则否。乃遣吏先引以行，
自率同列诣钟所祭祷，阴涂以墨而以帷蔽之，命群’”
盗往扪。少焉呼出，独一人手无所污，扣之，乃为盗者，
盖畏钟有声，故不敢触，遂服罪。

《墨客挥犀》：王圣美为县令时，尚未知名，谒一达官，传
其方，与客谈《孟子》，殊不顾，圣美窃哂其所论。久之，忽
顾圣美曰：“尝读《孟子》否？”圣美对曰：“生平爱之，但都不
晓其义。”主人问：不晓何义。圣美曰：“从头不晓。”主人曰：
“如何不晓？试言之。”圣美曰：“孟子见梁惠王，不晓此语。”
达官深讶之曰：“此有何奥义？”圣美曰：“既云孟子不见
诸侯，因何见梁惠王？”其人愕然无对。

《梦溪笔谈》：太常博士李处厚，知庐州慎县，尝有殴人死者，处厚往验伤，以糟胾灰汤之类薄之，都无伤迹。
有一老父求见曰：“邑之老书吏也，知验伤不见其迹。”
曰：“此易辨也。以新赤油伞，日中覆之，以水沃其尸，其
迹必见。”处厚如其言，伤迹宛然。自此江淮之间官司
往往用此法。

《宋史范纯仁传》：纯仁知襄邑县，县有牧地，卫士牧马
以践民稼，纯仁捕一人杖之。牧地初不隶县，主者怒
曰：“天子宿卫，令敢尔邪？”白其事于上，劾治甚急。纯仁
言：“养兵出于税亩，若使暴民田而不得问，税安所出？”
诏释之，且听牧地隶县。凡牧地隶县，自纯仁始。时旱
久不雨，纯仁籍境内贾舟，谕之曰：“民将无食，尔所贩
五谷，贮之佛寺，候食阙时，吾为籴之。”众贾从命，所蓄
十数万斛。至春，诸县皆饥，独境内民不知也。

《孙思恭传》：“思恭为宛丘令，转运使以水灾时调，春夫
争弗得，乃弃官去。”

《程颢传》：颢为晋城令，富人张氏，父死，旦有老叟踵门
曰：“我汝父也。”子惊疑莫测，相与诣县，叟曰：身为医，远
出治疾，而妻生子，贫不能养，以与张颢。质其验，取怀
中一书进其所记曰：某年月日，抱儿与张三翁家。颢
问张是时才四十，安得有翁称？叟骇谢。

《司马旦传》：“旦知祁县，天大旱，人之食，群盗剽敓，富家
巨室，至以兵自备。旦召富者开以祸福，于是争出粟
减直以粜，犹不失其赢，饥者获济，盗患亦弭。举监在
京百万仓。时祁隶太原，以太原留不召，通判乾州，未
行，举监在京杂物库。知宜兴县，其民嚚讼，旦每狱必
穷根株，痛绳之，校系县门，民稍以诋冒为耻。巿贯大”
溪，贾昌朝所作长桥，坏废岁久，旦劝民葺复，不劳而
成。时王安石守常州，开运河，调夫诸县。旦言：“役夫而
亟，民有不胜，则其患非徒不可就而已。请令诸县岁
递一役，虽缓必成。”安石不听。秋，大霖雨，民苦之，多自
经死，役竟罢。

《张载传》：“载举进士，为云岩令，政事以敦本善俗为先。
每月吉，具酒食，召乡人高年会县庭，亲为劝酬，使人
知养老事长之义，因问民疾苦，及告所以训戒子弟
之意。”

《东轩笔录》：熙宁初，有朝士忘其姓氏，知河中府龙门
县。有薛少卿占籍是邑，一旦为盗斫坟茔之松槚，薛
君投牒诉其事，朝士迂儒也，喜为议论，乃判曰：“周文
王之苑囿，独得刍荛；薛少卿之坟茔，乃禁樵采。”
《宋史。陈舜俞传》：舜俞，熙宁三年知山阴县，诏俟代还
试馆职。舜俞辞曰：“爵禄名器，砥砺多士，宜示以至神，
乌可”要期如付剂契，缴中书帖上之。青苗法行，舜俞
不奉令，上疏自劾曰：“民间出举财物，取息重止一倍，
约偿缗钱，而谷粟、布缕、鱼盐、薪蔌、耰鉏、釜锜之属，得
杂取之。朝廷募民贷取，有司约中熟为价，而必偿缗
钱，欲如私家杂偿他物不可得。故愚民多至卖田宅，
质妻孥，有识耆老戒其乡党子弟，未尝不以贳贷为
苦。祖宗著令，以财物相出，举任从书契，官不为理，其
保全元元之意，深远如此。今诱之以便利，督之以威
刑，方之旧法异矣。”诏谓振民乏绝而抑兼并，然使十
户为甲，浮浪无根者毋得给俵，则乏绝者已不蒙其
惠。此法终行，愈为兼并地尔。何以言之？天下之有常
平，非能人人计口受饷，但“权谷价贵贱之柄，使积贮
者不得深藏以邀利尔。今散为青苗，唯恐不尽，万一
饥馑荐至，必有乘时贵粜者，未知将何法以制之？《官
制》既放钱取息，富室藏镪，坐待邻里逋欠之时，田宅
妻孥，随欲而得，是岂不为兼并利哉？”虽分为夏秋二
科，而秋放之月与夏敛之期等，夏放之月与秋敛之
期等，不过“展转计息，以给为纳，使吾民终身以及世
世，每岁两输息钱，无有穷已，是别为一赋，以敝海内，
非王道之举也。”奏上，责监南康军酒税。

《向经传》：经知河阳，会旱蝗，民乏食，经度官廪岁用无
馀，乃先以圭田租入振救之，富人争出粟，多所济活。
《贾昌朝传》：昌朝判吏部流内铨兼侍讲。初，铨法，县令
奉钱满万二千，乃举令。昌朝曰：“法如此，则小县终不
得善令，请概举令而与之，奉如大县。”

《鲁有开传》：有开知韦城县，曹濮剧盗横行旁县间，闻
其名不敢入境。改知确山县。大姓把持官政，有开治
其最甚者，遂以无事。兴废陂，溉民田数千顷。富弼守
蔡，荐之，以为有古循吏风。

《叶康直传》：“康直知光化县，县多竹，民皆编为屋，康直
教用陶瓦以宁火患。凡政皆务以利民。时丰稷为谷
城令，亦以治绩显，人歌之曰：‘叶光化，丰谷城。清如水，
平如衡’。”

《丰稷传》：稷为谷城令，以廉明称。从安焘使高丽，海中
大风，樯折舟几覆，众惶扰莫知所为，稷独神色自若。
焘叹曰：“丰君未易量也。”知封丘县，神宗召对，问：“卿昔
在海中，遭风波，何以不畏？”对曰：“巨浸连天，风涛固其
常耳。凭仗威灵，尚何畏。”帝悦，擢监察御史。

《曾公亮传》：“公亮子孝宽，知桐城县，选知咸平县。民诣
府诉雨伤麦，府以妄杖之。孝宽躬行田，辨其实，得蠲赋。”

《刘恕传》：“恕调和川令，发强擿伏，一时能吏，自以为不
及。恕为人重意气，急然诺。郡守得罪被劾，属吏皆连
坐下狱，恕独恤其妻子，如己骨肉。又面数转运使，深
文峻诋。”

《杜纯传》：纯弟纮为永年令。岁荒，民将他往，召谕父老
曰：“令不能使汝必无行，若留，能使汝无饥。”皆喜听命。
乃官给印券，使称贷于大家，约岁丰为督偿。于是咸
得食，无徙者。明年稔，偿不愆素。神宗闻其材，用为大
理评断官。

《谢麟传》：“麟调会昌令。民被酒，夜与仇斗，既归而所亲
杀之，因诬仇。麟知死者无子，所亲利其财，一讯得实。
再调石首令。县苦江水为患，堤不可御，麟叠石障之，
自是人得安堵，号谢公堤。”

《朱寿隆传》：寿隆知九陇县，吏告民一家七人以火死，
寿隆曰：“宁有尽室就焚，无一脱者，殆必有奸。”逾月获
盗，果杀其人而纵火也。

《单煦传》：“煦知洛阳县，民以妖幻传相教授，煦迹捕戮
三十馀人，当得上赏，不肯言。”

《余良肱传》：“良肱知湘阴县，县逋米数千石，岁责里胥
代输。良肱论列之，遂蠲其籍。”

《王岩叟传》：岩叟知定州安喜县，有法。吏罢官，乡里导
人为讼，岩叟捕挞于巿，众皆悚然。定守吕公著叹曰：
“此古良吏也。”有诏近臣举御史，举者意属岩叟，而未
及识，或谓可一往见，岩叟笑曰：“是所谓呈身御史也。”
卒不见。

《东轩笔录》：王荆公当国，郭祥正知邵州武冈县，实封
附递奏书，乞以天下之计专听王安石处画，凡议论
有异于安石者，虽大吏亦当屏黜。表辞亦甚辨畅，上
览而异之。一日问荆公曰：“卿识郭祥正否，其才似可
用。”荆公曰：“臣顷在江东尝识之，其为人才近纵横，言
近捭阖，而薄于行，不知何人引荐而圣聪闻知也。”上
出其章以示荆公，公耻为小人所荐，因极口陈其不
可用而止。是时祥正方从章惇辟，以军功迁殿中丞，
及闻荆公上前之语，遂以本官致仕。

《宋史杨仲元传》：仲元知泽州沁水县，民持物来输者，
视其价稍增之，馀则下其估。官有所须，不强赋民。听
以所有与官为入，度相当则止，率常先办。河外用兵，
督餫转西界，夕宿洪谷口，仲元相其地乃寇所由径
路，亟命去之。民以困乏为辞，不听。寇果夜出，劫诸部，
沁水独免。后二十年，其子过县，父老拜泣曰：“河西之
役，非公无今日矣！”

《刘安世传》：“安世父航，历知虞城、犀浦县。虞城多奸猾，
喜寇盗，犀浦民弱而驯，航为政宽猛急缓不同，两县
皆治。”

《陈次升传》：“次升知安丘县，转运使吴居厚以聚敛进，
檄尉罔征税于远郊，得农家败絮，捕送县，次升纵遣
之。居厚怒，将被以文法。会御史中丞黄履荐为监察
御史。”

《吕陶传》：陶调铜梁令。民庞氏姊妹三人冒隐幼弟田，
弟壮愬官不得直，贫至庸奴于人。及是又愬。陶一问，
三人服罪，弟泣拜，愿以田半作佛事以报。陶晓之曰：
“三姊皆汝同气，方汝幼时，适为汝主之尔，不然，尽为
他人所欺。与其捐半供佛，曷若遗姊，复为兄弟，顾不
美乎？”弟又拜听命。

《张舜民传》：舜民为襄崇令，王安石倡新法，舜民上书
言：“便民所以穷民，强内所以弱内，富国所以蹙国。以
堂堂之天下，而与小民争利，可耻也。”时人壮之。
《画墁录》：熙宁中，有一朝士，齐人知定平县。韩子华宣
抚经由，怪其县印漫汗，因取观之。宰公遽前曰：“此印
虽故，非是本县铸造。”子华曰：“何为？”宰因阴指其题刻
曰：“太平兴国二年，少府以此知之。”子华顾幕府曰：“县
故正，无有是也。”

《宋史刘蒙传》：“蒙都转运使刘庠举遗逸，召试第一，知
湖阳县。常平使者召会诸县令议免役法，蒙为不便，
不肯与议，退而条上其害，即投劾去，亦夺官。”

《王珪传》：“珪季父罕以荫知宜兴县。县多湖田，岁诉水
轻重失其平。罕躬至田处，列高下为图。明年，诉牒至，
按图示之，某户可免，某户不可免，众皆服。范仲淹在
润奏，下其式于诸道。”

《黄庭坚传》：“庭坚知太和县，以平易治。时课颁盐荚，诸
县争占多数，太和独否，吏不悦而民安之。”

《道山清话》：范尧夫帅陜府，有属县知县，因入村至一
僧寺少坐，既饭，步行廊庑间，见一僧房，颇雅洁，閴无
人声，案上有酒一瓢。知县戏书一绝于窗纸云：“尔非
慧远我非陶，何事窗间酒一瓢。僧野避人聊自醉，卧
看风竹影萧萧。”不知其僧俗家先有事在县，理屈坐
罪。明日，其僧乃截取窗纸，黏于状前，诉于府，且曰：某
“有施主某人，昨日携酒至房中，值某不在房。知县既
至，施主走避，酒为知县所饮不辞，但有数银杯，知县
既醉，不知下落。银杯各有镌识，今施主迫某取之，乞追施主某人与厅吏某人鞫之。”尧夫曰：“尔为僧，法当
饮乎？”杖而逐之，且曰：“果有失物，令主者自来理会。”持
其状以示子侄辈曰：“尔观此，安得守官处不自重。”即
命火焚之，对僚属中未尝言及。后知县闻之，乃修书
致谢。尧夫曰：“不记有此事，自无可谢。”还其书。

《画墁录》：“魏严”，唐魏郑公裔孙也。曾拜国子四门助教。
熙宁末，予过其门，见严年可六十许，语言成理。出郑
公画像，乃近年笔，多为俗人书题，唐之谱牒诏诰，无
一存者。乃曰：为官员持去尽矣。唯有周特登城县帖
判状辈数种，有免车牛状。县判云：“魏公唐室勋贤，名
传青史，既是簪缨之后，难与百姓雷同。其车牛特免”，
今之县令敢尔乎。